**IEKŠĒJIE NOTEIKUMI**

Rīgā

|  |  |  |  |
| --- | --- | --- | --- |
| Datums skatāms laika zīmogā |  | Nr. | 22 |

**Apbalvojuma nolikums**

Izdoti saskaņā ar Ministru kabineta

2010.gada 5.oktobra noteikumu Nr.928 “Kārtība, kādā dibināmi valsts institūciju un pašvaldību apbalvojumi” 2.punktu

**I. Vispārīgais jautājums**

1. Iekšējie noteikumi nosaka Valsts kases apbalvojuma nodibināšanas mērķi un veidu, apbalvojuma kandidātu izvirzīšanas, izvērtēšanas, lēmuma pieņemšanas, apbalvojuma piešķiršanas un pasniegšanas kārtību, kā arī apbalvojuma tehnisko un māksliniecisko aprakstu.

**II. Apbalvojuma veids un nodibināšanas mērķis**

1. Valsts kases apbalvojums ir Goda raksts (turpmāk – Apbalvojums) (Pielikums).
2. Apbalvojuma mērķis ir izteikt atzinību Valsts kases ierēdņiem un darbiniekiem (turpmāk – darbinieki) par nozīmīgu ieguldījumu Valsts kases darbībā un attīstībā.
3. Apbalvojumu piešķir par darba rezultātiem, kas ir vērsti uz Valsts kases stratēģisko mērķu sasniegšanu un pozitīvu Valsts kases tēla veidošanu.

**III.  Apbalvojuma pieteikumu iesniegšanas, izskatīšanas un apbalvošanas kārtība**

1. Ikviens darbinieks, aizpildot elektronisku pieteikumu Valsts kases iekšējā mājaslapā, var izvirzīt kandidātus Apbalvojumam (turpmāk – pieteikums).
2. Katru gadu Personāla departaments nosaka termiņu, līdz kuram darbinieki iesniedz pieteikumus.
3. Pieteikumā norāda:

7.1. kandidāta vārdu, uzvārdu, ieņemamo amatu un struktūrvienību;

7.2. nominācijas kategoriju atbilstoši Valsts kases darbības stratēģijā noteiktajiem darbības virzieniem:

7.2.1.valsts budžeta izpilde;

7.2.2.valsts parāda un naudas līdzekļu vadība;

7.2.3. valsts aizdevumu un galvojumu vadība;

7.2.4. Eiropas Savienības fondu un ārvalstu finanšu palīdzības sertifikācijas iestādes funkciju realizācija;

7.2.5. grāmatvedības uzskaites pakalpojums;

7.2.6.iestādes pārvaldība.

7.3. argumentētu un detalizētu pamatojumu kandidāta izvirzīšanai;

7.4. izvirzītāja vārdu, uzvārdu, ieņemamo amatu un struktūrvienību.

1. Katru gadu ar pārvaldnieka rīkojumu izveido Valsts kases Apbalvojumu piešķiršanas komisiju (turpmāk – Komisija), kuras sastāvā ir priekšsēdētājs − Valsts kases pārvaldnieks (turpmāk – pārvaldnieks) un četri locekļi − darbinieki. Komisijas darbu nodrošina Personāla departaments.
2. Personāla departaments apkopo pieteikumus un iesniedz Komisijai izvērtēšanai ne vēlāk kā trīs darba dienas pirms Komisijas sēdes.
3. Komisijas locekļi izvērtē pieteikumus un to atbilstību šī nolikuma 7.punktā noteiktajam.
4. Komisijas sēdi sasauc un vada Komisijas priekšsēdētājs. Komisija ir lemttiesīga, ja tās sēdē piedalās vismaz trīs komisijas locekļi. Lēmumu par apbalvošanai izvirzīto kandidātu Komisija pieņem ar balsu vairākumu. Komisijas loceklis nedrīkst atturēties no balsošanas. Par kandidātu, kura izvirzīšanā Komisijas loceklis varētu būt personiski ieinteresēts, attiecīgais Komisijas loceklis nebalso. Ja balsu sadalījums ir vienāds, izšķirošā ir Komisijas priekšsēdētāja balss.
5. Komisija ir tiesīga izvirzīt arī papildu kandidātus.
6. Komisijas sēdes protokolā fiksē darba kārtību, pieņemtos lēmumus un balsošanas rezultātus par katru apbalvošanai izvirzīto kandidātu. Komisijas protokolētāja funkciju pilda Personāla departamenta pārstāvis. Sēdes protokolu paraksta Komisijas priekšsēdētājs un protokolētājs.
7. Apbalvojumu paraksta pārvaldnieks. Apbalvojumus nenumurē. Par katru apbalvoto personu izdara attiecīgu ierakstu Apbalvoto sarakstā. Par Apbalvoto saraksta uzturēšanu un aktualizēšanu ir atbildīgs Personāla departaments.
8. Apbalvojumu svinīgos apstākļos pasniedz pārvaldnieks vai cita Valsts kases amatpersona saskaņā ar pārvaldnieka norādījumu.
9. Apbalvojuma pasniegšanu organizē Personāla departaments.
10. Izdevumus Apbalvojuma izgatavošanai sedz no Valsts kases budžeta līdzekļiem.

**IV.  Noslēguma jautājumi**

1. Apbalvojuma nolikumu publicē Valsts kases interneta mājaslapā.
2. Atzīt par spēku zaudējušiem Valsts kases 2015.gada 20.oktobra iekšējos noteikumus Nr.10 „Apbalvojuma nolikums”.

Saskaņots ar Finanšu ministrijas 2021.gada 25.novembra atzinumu Nr.10.1-5/7/5887.

Saskaņots ar Valsts Heraldikas komisiju 2015.gada 30.septembra lēmumu Nr. 1687.

|  |  |  |
| --- | --- | --- |
| Pārvaldnieks | (paraksts\*) | K.Āboliņš |

\*Dokuments ir parakstīts ar drošu elektronisko parakstu

Elerte 67094277

Liga.Elerte@kase.gov.lv